Alen Bokšić

**Alen Bokšić**, (Makarska, 21. siječnja 1970.), bivši hrvatski nogometaš. Bio je jedan od ponajboljih svjetskih napadača u 1990.-ima. Trenutačno je član stručnog stožera hrvatske nogometne reprezentacije.

## Igračka karijera
### Klupska karijera
Nogomet je počeo igrati u podmlatku makarskog Zmaja. Bokšić je svoju uspješnu i bogatu karijeru počeo u splitskom Hajduku kojem donosi trofej pobjednika posljednjeg nogometnog kupa Jugoslavije 1991. godine. I to pogotkom novopečenom prvaku Europe, Crvenoj zvezdi na stadionu Partizana (ondašnjem stadionu JNA). U Hajduku je sveukupno odigrao 174 utakmice  i postigao 60 pogodaka. Kasnije karijeru nastavlja u klubovima Cannes, Olympique Marseille (1992./1993. je bila najuspješnija Bokšićeva sezona, postigao je 23 gola u francuskom prvenstvu i s klubom osvojio naslov prvaka Francuske i Lige prvaka), Lazio, Juventus i Middlesbrough.

Prvi nastup za Hajduk ima protiv Čelika u Zenici 14. lipnja 1987., koju je Hajduk sa Varvodićem na branki izgubio sa **3:1**, a gol za Bile postigao je Tipurić

### Reprezentativna karijera
Bokšić je bio u sastavu reprezentacije Jugoslavije na svjetskom prvenstvu 1990. u Italiji, ali nije igrao ni na jednoj utakmici. Nakon osamostaljenja je nastupao za reprezentaciju Hrvatske, te je kao njezin član bio na europskom prvenstvu 1996. u Engleskoj, te na SP 2002. u Japanu i Južnoj Koreji. Iako je Bokšić pomogao kvalificiranju reprezentacije na SP u Francuskoj 1998. odlučujućim golom protiv Ukrajine u dokvalifikacijama, ozljeda ga je spriječila u nastupu na samom prvenstvu, gdje je reprezentacija Hrvatske postigla svoj do tada najveći uspjeh u povijesti – 3. mjesto. Koliko je Bokšić bio važan član u reprezentaciji govori i činjenica da je postigao i odlučujući gol u posljednjoj utakmici kvalifikacija za SP 2002., kada je Hrvatska u Zagrebu pobijedila Belgiju s 1:0.

## Trenerska karijera
Od srpnja 2012. godine član je stručnog stožera hrvatske nogometne reprezentacije zadužen za napad i ofenzivne savjete. 2012. godine upisao je Akademiju HNS-a te dok je ne završi posao u stručnom stožeru reprezentacije obavlja volonterski.

## Nogometno administrativna karijera
U travnju 2007. godine preuzeo je funkciju dopredsjednika splitskoga Hajduka kao legitimni nasljednik Branka Grgića, no Grgićevim odlaskom napustio je klub.

## Priznanja
### Individualna
* Najbolji strijelac Francuske lige u sezoni 1992./93. (23 pogotka)
* Najbolji strani igrač u Francuskoj: 1993.
* "Večernji list", Igrač godine: 1993.
* Onze d'Or, Srebro, 1998.

### Klupska
**[[Hajduk Split]]**
* Kup maršala Tita **(1)** : *1991.*

**[[Olympique de Marseille|Marseille]]**
* UEFA Liga prvaka **(1)** : *1992./93.*

**[[Juventus Torino|Juventus]]**
* Serie A **(1)** : *1996./97.*
* UEFA superkup **(1)** : *1996.*
* Interkontinentalni kup **(1)** : *1996.*

**[[SS Lazio]]**
* Serie A **(1)** : *1999./00.*
* Talijanski kup **(2)** : *1997./98.*,  *1999./00.*
* Kup pobjednika kupova **(1)** : *1998./99.*
* UEFA superkup **(1)** : *1999.*

### Reprezentativna
**[[Jugoslavenska nogometna reprezentacija|Jugoslavija]]**
* Srebrna medalja, UEFA Europsko do 21 Rusija 1990. 
 
## Zanimljivost
* Kada je prešao u Middlesbrough bio je u to vrijeme najplaćeniji igrač na svijetu.

## Reference

## Vanjske veze
* Alen Bokšić, statistika na HNS-u
*  Alen Bokšić, statistika na Fifa.com  
*  Alen Bokšić na footballdatabase.eu